Il-ħniena ma' għajrek "Meta tara l-baqra ta' ħuk jew in-nagħġa tiegħu mitlufa, la tagħmilx ta' birruħek ma rajthomx, imma ħudhom lil ħuk. Jekk ħuk ikun 'il bogħod minnek, u ma tkunx tafu, iġbor il-bhima ġewwa darek, u żommha għandek sakemm jiġi jfittixha ħuk, u mbagħad int troddhielu lura. U hekk agħmel lill-ħmar tiegħu, hekk agħmel lil mantaru, u hekk agħmel lil kull ħaġa mitlufa li jitlef ħuk u ssibha int; ma tistax tagħmel ta' birruħek ma rajthomx. Jekk int tara l-ħmara ta' ħuk, jew il-baqra tiegħu mixħuta fl-art fit-triq, tagħmilx ta' birruħek ma rajthomx; imma għandek tgħinu jqajjimhom. "Ebda mara ma għandha tilbes ħwejjeġ ta' raġel, anqas raġel ma jxidd libsa ta' mara; għax il-Mulej ma jaħmilx lil min jagħmel ħwejjeġ bħal dawn. "Jekk tiltaqa' fit-triq ma' bejta għasafar, f'xi siġra jew fl-art, bil-frieħ jew bil-bajd, bl-omm fuq il-frieħ jew fuq il-bajd, ma għandekx tieħu l-omm u l-frieħ. Imma itlaq l-omm, u ħu l-frieħ għalik, u hekk ikollok ir-risq, u jkollok ħajja twila. "Meta tibni dar ġdida agħmel ilqugħ madwar l-bejt, u ma tiġbidx il-ħtija tad-demm fuq darek, jekk jaqa' xi ħadd minn hemm. Ma jkunx hemm taħlit "La tiżrax il-qasam tad-dwieli tiegħek b'żewġ xorta ta' żrieragħ, li ma jitqaddisx kollox , u titlef il-wiċċ li tkun żrajt u l-frott tad-dwieli. "La taħratx b'baqra u ħmar flimkien. "Tilbisx libsa minsuġa mis-suf u l-kittien. "Agħmel il-ġmiemem fl-erbat itruf tal-mantar li titgħatta bih. Drittijiet taż-żwieġ "Jekk wieħed jiżżewweġ mara u jersaq lejha, u mbagħad jumbraha, u jaqla' fuqha ħwejjeġ mhux xierqa, u jxerrdilha fama ħażina, u jgħid: 'Din il-mara ħadtha, ersaqt lejha u ma sibtilhiex il-provi tax-xbubija,' il-missier u l-omm tat-tifla jaqbdu u jieħdu l-provi tax-xbubija tat-tifla quddiem ix-xjuħ fil-bieb tal-belt. U missier it-tifla jgħid lix-xjuħ: 'Tajt lil binti lil dan ir-raġel u issa umbraha. U ara, qiegħed jaqla' fuqha ħwejjeġ mhux xierqa, u jgħid: 'Lil bintek ma sibtilhiex il-provi tax-xbubija.' Dawn huma l-provi tax-xbubija ta' binti .' U jifirxu l-liżar quddiem ix-xjuħ tal-belt. U x-xjuħ ta' dik il-belt jaqbduh u jikkastigawh. U jwaħħluh mitt xekel tal-fidda u jagħtuhom lil missier it-tifla, għax ikun xerred fama ħażina fuq xebba ta' Iżrael; u hu għandu jżommha b'martu u ma jista' jwarrabha qatt f'għomru. "Imma jekk dan ikun minnu u ma jinstabux il-provi tax-xbubija tax-xebba, jieħdu t-tifla fil-bieb ta' missierha, u jħaġġruha l-irġiel tal-belt tagħha sakemm tmut, għax tkun għamlet għajb f'Iżrael li żniet f'dar missierha. Hekk int teqred il-ħażen minn ġo nofsok. "Jekk raġel isibuh mimdud ma' mara miżżewġa, għandhom imutu t-tnejn; ir-raġel li mtedd magħha, u l-mara miegħu; u hekk teqred il-ħażen minn Iżrael. "Jekk tifla xebba tkun mgħarrsa ma' raġel, u jsibha raġel ieħor fil-belt u jimtedd magħha, oħorġuhom it-tnejn fil-bieb tal-belt, u ħaġġruhom sakemm imutu t-tnejn; it-tifla għax ma għajtitx fil-belt, u r-raġel għaliex tellef ġieħ il-mara ta' għajru; u hekk teqred il-ħażen minn ġo nofsok. "Jekk ir-raġel isib it-tifla mgħarrsa fir-raba' u jisfurzaha, u jimtedd magħha, imut biss ir-raġel li jkun imtedd magħha. Lit-tifla ma tagħmlilha xejn, għax it-tifla ma tkunx ħatja tal-mewt; għax dan bħal meta jħebb wieħed għal għajru, u jneħħilu ħajtu. Għax hu jkun sabha fir-raba', u t-tifla mgħarrsa għajtet, u ma kienx hemm min jeħlisha. "Jekk raġel jiltaqa' ma' xebba mhix mgħarrsa, u jaqbadha u jimtedd magħha, u jinkixfu, ir-raġel li jkun imtedd magħha jagħti ħamsin xekel tal-fidda lil missier it-tifla, u jeħodha b'martu, billi jkun tellfilha ġieħha, u ma jkun jista' jwarrabha qatt f'għomru.